संगरूर उपचुनाव में जीते सिमरनजीत खालिस्तान के समर्थक; अमृतपाल के एनकाउंटर की जताई थी आशंका
Khalistan Supporter MP Simranjit Mann Twitter Account Suspended - केंद्र सरकार ने यह कार्रवाई अमृतपाल सिंह व खालिस्तान समर्थक और संगरूर से सांसद सिमरनजीत सिंह मान के खिलाफ की है। केंद्र सरकार ने सिमरनजीत सिंह मान का ट्विटर अकाउंट SimranjeetSada को सस्पेंड कर दिया है
पंजाब में खालिस्तान समर्थक अमृतपाल सिंह के खिलाफ चल रहे पुलिस ऑपरेशन पर केंद्रीय एजेंसियों ने भी पूरी नजर बना रखी है। तीन दिन से चल रहे कार्रवाई के दौरान जहां ग्राउंड जीरो पर अमृतपाल के समर्थकों की धरपकड़ जारी है वहीं सोशल मीडिया पर उसे लेकर भड़काऊ पोस्ट डालने वालों पर भी शिकंजा कसा जा रहा है। ऐसे लोगों के सोशल मीडिया अकाउंट लगातार बैन करवाए जा रहे हैं। इसी क्रम में पंजाब से लोकसभा के सांसद सिमरनजीत सिंह मान का ट्विटर अकाउंट भी सस्पेंड कर दिया गया। सिमरनजीत ने अमृतपाल और बाकी खालिस्तान समर्थकों के खिलाफ चल रहे पुलिस ऑपरेशन की निंदा करते हुए भड़काऊ बातें कही थी जिसके बाद यह कार्रवाई की गई।
पंजाब विधानसभा चुनाव में वर्ष 2022 में आम आदमी पार्टी (AAP) को रिकॉर्डतोड़ बहुमत मिलने और भगवंत मान के लोकसभा से इस्तीफा देकर पंजाब का CM बनने के बाद संगरूर लोकसभा सीट पर उपचुनाव करवाए गए थे। इसी उपचुनाव में सिमरनजीत सिंह मान ने जीत दर्ज की थी। पंजाबी सिंगर सिद्धू मूसेवाला के मर्डर से लोगों में AAP सरकार के प्रति उपजे गुस्से का फायदा तब मान को मिला था।
एनकाउंटर की आशंका जताई थी
सिमरनजीत ने अमृतपाल और उसके बाकी समर्थकों के खिलाफ पुलिस ऑपरेशन चलाए जाने को लेकर पंजाब के मुख्यमंत्री भगवंत मान और केंद्र सरकार की आलोचना की थी। मान ने कहा कि पंजाब में सिखों और जम्मू-कश्मीर में मुसलमानों के खिलाफ ऐसी गतिविधियों से हालात और बिगड़ेंगे।
जालंधर के पुलिस कमिश्नर कुलदीप सिंह चहल द्वारा अमृतपाल को भगौड़ा कहे जाने पर सांसद मान ने कहा- 'मुझे डर है कि अमृतपाल का एनकाउंटर ना कर दें। कल तक पुलिस को उसे मजिस्ट्रेट के सामने प्रोड्यूस करना पड़ेगा वरना यही समझा जाएगा कि किसी एनकाउंटर में उसका नाश कर दिया गया। अगर ऐसा हुआ तो वर्ल्ड वाइड सिखों में बहुत बड़ा बखेड़ा खड़ा हो जाएगा। जिम्मेदार सांसद होने के नाते मैं स्टेट को सुझाव देता हूं कि वह ऐसा कदम ना उठाएं, जिससे उनका (सरकार) नाश हो जाए।'
इससे पहले सिमरनजीत मान ने एक तरह से विदेश में बैठे खालिस्तान समर्थकों से फंडिंग की मांग करते हुए कहा था कि उनकी पार्टी के पास अमृतपाल की लड़ाई लड़ने के लिए पैसे नहीं है। अगर विदेश में रह रहे लोग उनकी मदद कर दें तो वह ये लड़ाई लड़ पाएंगे।
सिमरनजीत सिंह मान की इस तरह की बयानबाजियों का संज्ञान लेते हुए केंद्रीय एजेंसियों ने मान का ट्विटर अकाउंट SimranjeetSada सस्पेंड करवा दिया। उनकी पार्टी का ट्विटर अकाउंट Shiromani Akali Dal (Amritsar) अभी चल रहा है।
खालिस्तान के समर्थक हैं मान
सिमरनजीत मान का जन्म वर्ष 1945 में उस समय के अविभाजित पंजाब के शिमला शहर में हुआ था। उनके पिता लेफ्टिनेंट कर्नल जोगिंदर सिंह मान वर्ष 1967 में पंजाब विधानसभा के स्पीकर रहे। पंजाब कैडर का IPS अफसर रह चुके सिमरनजीत मान ने 1984 में ऑपरेशन ब्लू स्टार के विरोध में नौकरी से इस्तीफा दे दिया।
खालिस्तान का समर्थन करते रहे मान नौकरी छोड़ने के बाद 5 साल जेल में रहे और वर्ष 1989 में सबसे पहले तरनतारन सीट से लोकसभा चुनाव जीता। उस समय तरनतारन खालिस्तानियों का गढ़ था और मान की जीत का मार्जिन पूरे देश में सबसे अधिक रहा। 
मान की पत्नी परनीत कौर की बहन
सिमरनजीत मान की पत्नी का नाम गीतिंदर कौर मान है। पंजाब के पूर्व CM कैप्टन अमरिंदर सिंह की धर्मपत्नी परनीत कौर और गीतिंदर कौर सगी बहनें हैं।
सिख कट्‌टरपंथियों के प्रति सॉफ्ट कॉर्नर रखने वाले सिमरनजीत मान ने 1994 में अकाल तख्त के तत्कालीन जत्थेदार मंजीत सिंह के कहने पर सिमरनजीत मान ने शिरोमणि अकाली दल (अमृतसर) नाम से अपनी पार्टी बना ली। वह भारत सरकार की खिलाफत और पाकिस्तान की हिमायत करते रहे हैं।
मान ने 2022 में संगरूर लोकसभा सीट पर हुए उपचुनाव में जीत हासिल की।